Diari Oficial de la Generalitat Valenciana


Sumari del DOGV 8868, del 28-07-2020 (2020/6105)

DECRET 80/2020, de 24 de juliol, del Consell, d'atribució al centre directiu amb competències horitzontals en tecnologies de la informació i les comunicacions de l'encàrrec del tractament de dades personals dels departaments i els organismes autònoms de l'Administració de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/07/24/80/dof/vci/html**

### Dades del document

Número de DOGV
:   8868

Data del DOGV
:   28-07-2020

Secció del DOGV
:   I. DISPOSICIONS GENERALS

Número del document
:   2020/6105


Data del document
:   24-07-2020

Organisme emissor
:   Conselleria d'Hisenda i Model Econòmic

Tipus de document
:   Decret

Descriptors 

:   * Conselleria d'Hisenda i Model Econòmic
    * protecció de dades
    * administració regional
    * comunicació de dades
    * legislació
    * centre distribuïdor de bases de dades
    * dades personals

DECRET 80/2020, de 24 de juliol, del Consell, d'atribució al centre directiu amb competències horitzontals en tecnologies de la informació i les comunicacions de l'encàrrec del tractament de dades personals dels departaments i els organismes autònoms de l'Administració de la Generalitat. [2020/6105]  
 La protecció de les persones físiques en relació amb el tractament de dades personals és un dret fonamental. L'article 8, apartat 1, de la Carta dels Drets Fonamentals de la Unió Europea i l'article 16, apartat 1, del Tractat de Funcionament de la Unió Europea (TFUE) estableixen que tota persona té dret a la protecció de les dades de caràcter personal que el concernisquen. Els principis i normes relatius a la protecció de les persones físiques pel que fa al tractament de les seues dades de caràcter personal deuen, qualsevol que siga la seua nacionalitat o residència, respectar les seues llibertats i drets fonamentals, en particular el dret a la protecció de les dades de caràcter personal. L'Administració, en l'exercici de les seues funcions tracta dades personals dels ciutadans als quals ha de garantir la deguda protecció.  
  
L'article 65 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat estableix que la Direcció General de Tecnologies de la Informació i les Comunicacions (DGTIC) exerceix, respecte a l'Administració de la Generalitat i els seus organismes autònoms, les funcions de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració, així com la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i del seu sector públic instrumental.  
  
El Reglament (UE) 2016/679, del Parlament Europeu i del Consell, de 27 d'abril de 2016 (d'ara en avant Reglament General de Protecció de Dades) relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE defineix en l'article 4 les figures del responsable del tractament i de l'encarregat del tractament, les seues obligacions i funcions.  
Aquestes funciones de responsable i encarregat del tractament, en el model organitzatiu de la funció informàtica de la Generalitat, són exercides pels departaments i organismes autònoms, en l'exercici de les seues competències, quan decideixen sobre la necessitat de recopilar i tractar dades personals.  
El centre directiu en tecnologies de la informació i les comunicacions, en l'actualitat la DGTIC, és la que assumeix les competències d'implantar les solucions i serveis tecnològics per a tractar aqueixes dades. Des del prisma de la normativa de protecció de dades es tradueix en el fet que els departaments i els organismes autònoms són els «responsables del tractament» i la DGTIC és l?»encarregada del tractament».  
L'article 33.5 de la Llei orgànica 3/2018, de 5 de desembre, de protecció de dades personals i garantia dels drets digitals, regula, en l'àmbit del sector públic la possibilitat d'atribuir les competències pròpies d'un encarregat del tractament a un determinat òrgan de l'administració pública mitjançant l'adopció d'una norma reguladora d'aquestes competències, que haurà d'incorporar el contingut exigit per l'article 28.3 del Reglament general de protecció de dades; i vincular l'encarregat respecte del responsable. D'altra banda, l'article 28.2 del Reglament general de protecció de dades indica que l'encarregat del tractament no recorrerà a un altre encarregat sense l'autorització prèvia per escrit, específica o general, del responsable. Per tant, aquesta disposició preveu l'esmentada circumstància.  
Aquesta regulació organitzativa no està inclosa en el Pla Normatiu de l'Administració de la Generalitat per a 2020, però és necessària la seua aprovació donada la pèrdua de vigència de la disposició transitòria primera del Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la Covid-19, i que no es troba prevista en cap disposició vigent.  
En conseqüència, d'acord amb l'article 18.f de la Llei 5/1983, de 30 de desembre, de la Generalitat, del Consell, a proposta del conseller d'Hisenda i Model Econòmic, prèvia deliberació del Consell, en la reunió de 24 de juliol de 2020,  
  
  
DECRET  
  
Article únic. Centre directiu encarregat del tractament de dades personals  
En l'exercici de les seues atribucions, el centre directiu amb competències horitzontals en tecnologies de la informació i les comunicacions actuarà com a encarregat del tractament de dades personals que efectuen els departaments i els organismes autònoms de l'Administració de la Generalitat com a responsables del tractament en l'àmbit de les seues respectives competències.  
Aquest centre directiu podrà recórrer a un altre encarregat del tractament havent de complir amb els apartats 2 i 4 de l'article 28 del Reglament general de protecció de dades.  
D'acord amb l'article 28.3 del Reglament general de protecció de dades i l'article 33.5 de la Llei orgànica 3/2018, de 5 de desembre, de protecció de dades personals i garantia dels drets digitals, la DGTIC, en la seua condició d'encarregada del tractament de les dades personals que són responsabilitat dels diferents òrgans de l'administració autonòmica, actuarà de conformitat a les següents condicions:  
  
a) Tractarà les dades personals únicament seguint instruccions documentades del responsable del tractament, inclusivament respecte a les transferències de dades personals a un tercer país o una organització internacional, llevat que estiga obligada a això en virtut d'una exigència legal; en aqueix cas, informarà el responsable d'aqueixa exigència legal prèvia al tractament, llevat que existisquen raons rellevants d'interés públic que ho impedisquen;  
b) Garantirà que les persones autoritzades per a tractar dades personals s'hagen compromés a respectar la confidencialitat o estiguen subjectes a una obligació de confidencialitat de naturalesa estatutària derivada de la seua condició d'empleades públiques. El mateix deure de confidencialitat haurà de ser garantit en cas que el tractament es realitze per personal d'empreses subcontractades.  
c) Sense perjudici de les mesures de seguretat que haja d'adoptar el responsable amb la finalitat de protegir les operacions de tractament de dades no automatitzades, prendrà les mesures necessàries en relació amb la seguretat de les dades tractades, d'acord amb l'Esquema Nacional de Seguretat i la categoria dels sistemes en els quals es tracten les dades;  
d) Recorrerà únicament, en col·laboració amb els òrgans administratius responsables de la tramitació i seguiment de la contractació, a altres encarregats del tractament externs que oferisquen les garanties suficients de seguretat i acrediten el compliment de l'Esquema Nacional de Seguretat o hagen adoptat mesures que puguen considerar-se equivalents;  
e) Assistirà al responsable, tenint en compte la naturalesa del tractament, a través de mesures tècniques i organitzatives apropiades, sempre que siga possible, perquè aquest puga complir amb la seua obligació de respondre a les sol·licituds que tinguen per objecte l'exercici dels drets de les persones interessades;  
f) Al marge de les seues pròpies anàlisis, prendrà en consideració els resultats d'anàlisis de riscos o d'avaluacions d'impacte en la protecció de dades aportades pel responsable per a la determinació de les mesures de seguretat i col·laborarà en la notificació de les violacions de seguretat a les autoritats i a la Delegació de protecció de dades de la Generalitat;  
g) en la mesura en què ho permeten les seues pròpies polítiques i procediments i la legislació vigent, seguirà les instruccions del responsable quant a la supressió o conservació de les dades personals una vegada finalitze la prestació dels serveis de tractament;  
h) posarà a la disposició del responsable tota la informació necessària per a demostrar el compliment de les seues obligacions, així com els resultats de les auditories que afecten els tractaments del responsable i informarà immediatament el responsable si, en la seua opinió, una instrucció infringeix el Reglament general de protecció de dades o altres disposicions en la matèria.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desenvolupament d'aquest decret no tindrà cap incidència en la dotació de despesa assignada a la conselleria d'Hisenda i Model Econòmic i, en qualsevol cas, haurà de ser atés amb els seus mitjans personals i materials.  
  
  
DISPOSICIÓ FINAL  
  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 24 de juliol de 2020  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI